রঞ্জি ট্রফিতে কোহলির পারফরম্যান্স, জেনে নিন এক নজরে

ওয়েব ডেস্ক: ১২ বছর পর রঞ্জি ট্রফিতে (Ranji Trophy) খেলতে চলেছেন বিরাট কোহলি (Virat Kohli)। আগামিকাল, বৃহস্পতিবার গ্রুপ ডি-র ম্যাচে দিল্লির (Delhi) হয়ে রেলওয়ের (Railway) বিরুদ্ধে মাঠে নামবেন তিনি। দিল্লির অরুণ জেটলি স্টেডিয়ামে কোহলিকে দেখতে দর্শক সমাগম হবে তাতে কোনও সন্দেহ নেই।

আন্তর্জাতিক ক্রিকেটে সব ধরনের ফর্ম্যাটে অসংখ্য বড় বড় ইনিংস খেলেছেন কোহলি। রয়েছে সেঞ্চুরি, ডাবল সেঞ্চুরি। কিন্তু দেশের ঘরোয়া ক্রিকেটে লাল বলের আঙিনায় তারকা ব্যাটারের পারফরম্যান্স কেমন জানেন? রঞ্জিতে তাঁর সর্বোচ্চ স্কোরই বা কত? আর শেষ কবে তিনি এই টুর্নামেন্টে খেলেছিলেন। আসুন জেনে নিই।

আরও পড়ুন: স্মিথের ১০,০০০ রান, সেঞ্চুরি করে পেরলেন গাভাসকরকে

প্রথমে আসা যাক সর্বোচ্চ রানের কথায়। ২০১০ সালে বাংলার (Bengal) বিরুদ্ধে ম্যাচ। প্রথমে ব্যাট করে ৪৭৩ রানের বিশাল স্কোর খাড়া করে বাংলা। জবাবে দিল্লিও কাছাকাছি যায়, তাদের ইনিংস শেষ হয় ৪৫৯ রানে। তিন নম্বরে নেমে ২৬৭ বলে ১৭৩ রানের ইনিংস খেলেন কোহলি। রঞ্জিতে এটাই তাঁর হায়েস্ট স্কোর। সে ম্যাচ ড্র হয়ে যায় এবং তার কৃতিত্ব অনেকটাই কোহলির।

আজ পর্যন্ত রঞ্জিতে ২৩টি ম্যাচ খেলেছেন আন্তর্জাতিক ক্রিকেটে ৮১টি শতরানের মালিক। ৩৬টি ইনিংসে ৫০.৭৭ গড়ে করেছেন ১৫৭৪ রান। এই টুর্নামেন্টে তিনি পাঁচটি সেঞ্চুরি করেছেন।

শেষবার ২০১২ সালে গাজিয়াবাদের মাঠে উত্তরপ্রদেশের বিরুদ্ধে রঞ্জি খেলেছিলেন কোহলি। তবে সে ম্যাচে তেমন কিছু করে উঠতে পারেননি। প্রথম ইনিংসে ১৯ বলে ১৪ রান করেছিলেন এবং দ্বিতীয় ইনিংসে করেন ৬৫ বলে ৪৩ রান। দিল্লি সেই ম্যাচ ছয় উইকেটে হেরে গিয়েছিল।